Up-2300/06
Datum: 2007-06-11T00:00:00.000+02:00
ecli: ECLI:SI:USRS:2007:Up.2300.06
vrsta: posamični akt
zadeva: ustavna pritožba
objavljeno: Neobjavljeno | 11.06.2007
dokument: US27591
akt: Ustavna pritožba zoper sodbo Vrhovnega sodišča št. I Up 1541/2006 z dne 15. 11. 2006
resitev: zavrženje
izrek: Ustavna pritožba zoper sodbo Vrhovnega sodišča št. I Up 1541/2006 z dne 15. 11. 2006 se zavrže.
stavek: Če pritožnik nima več pravnega interesa za nadaljevanje postopka z ustavno pritožbo, jo Ustavno sodišče zavrže.
odlocitev: sklep
geslo: 1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 50.1, 55.1, Zakon o Ustavnem sodišču [ZUstS]
datum_vloge: 2006-11-30T23:00:00.000Z
datum_odlocitve: 2007-06-10T22:00:00.000Z

# Up-2300/06-21

# 11. 6. 2007

## SKLEP

Ustavno sodišče je v postopku za preizkus ustavne pritožbe A. A. iz Ž. in Ž., ki jo zastopa mag. B. B. iz Z. Z., ter C. C. iz Ž. in Ž., ki ga po pooblastilu njegove zakonite zastopnice A. A. zastopa mag. B. B., na seji senata 23. maja 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

---

sklenilo:

---

Ustavna pritožba zoper sodbo Vrhovnega sodišča št. I Up 1541/2006 z dne 15. 11. 2006 se zavrže.

---

## OBRAZLOŽITEV

Ministrstvo za notranje zadeve (v nadaljevanju MNZ) je zavrnilo prošnji pritožnikov za azil in odločilo, da morata nemudoma po pravnomočnosti odločbe zapustiti Republiko Slovenijo. Pritožnika sta vložila tožbo, ki jo je Upravno sodišče zavrnilo. Vrhovno sodišče je zavrnilo pritožbo pritožnikov in potrdilo sodbo Upravnega sodišča.

V ustavni pritožbi pritožnika zatrjujeta kršitev 22. člena Ustave ter ustavne pravice do azila kot ene izmed "neimenovanih" osebnostnih pravic iz 35. člena Ustave.

MNZ, ki ga je Ustavno sodišče na podlagi 26. člena v zvezi z 49. členom Zakona o Ustavnem sodišču (v nadaljevanju ZUstS) v postopku preizkusa ustavne pritožbe zaprosilo za podatke, je 18. 4. 2007 sporočilo, da sta pritožnika 16. 4. 2007 prostovoljno zapustila Republiko Slovenijo. V pisni izjavi z istega dne je pritožnica zapisala, da se želita, zaradi bolezni v družini, vrniti v Bosno in Hercegovino.

Po prvem odstavku 50. člena ZUstS lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Vsakdo, ki zahteva sodno varstvo svojih pravic in pravnih interesov, mora izkazati pravni interes: kot verjetno mora izkazati, da bo ugoditev njegovi zahtevi pomenila zanj določeno korist (izboljšanje pravnega položaja), ki je brez tega ne more doseči. Pravni interes mora biti izkazan tudi za vložitev ustavne pritožbe. Na obstoj pravnega interesa mora Ustavno sodišče paziti po uradni dolžnosti ves čas postopka.

Po Zakonu o azilu (Uradni list RS, št. 61/99 in nasl. – ZAzil) je prošnja za azil prošnja, s katero tujec išče zaščito v Republiki Sloveniji na podlagi drugega in tretjega odstavka 1. člena tega zakona. Ker sta pritožnika prostovoljno zapustila Republiko Slovenijo, da bi se vrnila v njuno izvorno državo, očitno nimata več namena prositi za azil v Republiki Sloveniji. Glede na navedeno Ustavno sodišče ugotavlja, da pritožnika ne izkazujeta več pravnega interesa za nadaljevanje postopka s to ustavno pritožbo. Zato je njuno ustavno pritožbo zavrglo.

Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena ZUstS ter prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

---

Predsednica senata

Milojka Modrijan